Keppnisgolf er í mikilli krísu þó þar sé góðæri og peningar flæði um allt. Sádí-Arabar settu á fót nýja golfmótaröð, til höfuðs þeim stærstu sem fyrir eru, og hafa náð til sín helstu stjörnunum með því að bjóða þeim hundruð milljóna bandaríkjadala fyrir það eitt að skrifa undir. Sádar eru sakaðir um íþróttaþvætti, að nýta íþróttir markvisst til að hvítþvo og bæta orðsporið, sem er verulega laskað vegna mannréttindabrota heima fyrir. Úlfar Jónsson, íþróttastjóri golfklúbbs Kópavogs og Garðabæjar, segir spennandi að sjá hvað verði um keppnisgolfið við þessar aðstæður.
Ég held að það sé alveg deginum ljósara að Sádí-Arabía, sem er að fjármagna þetta, er ekki að búast við að fá þessa miklu peninga sem þeir eru að leggja í þetta til baka, það er alveg ljóst, það reikningsdæmi gengur aldrei upp. Þetta eru svo gríðarlegar fjárhæðir sem er verið að setja í þetta þannig að það er vissulega verið að fjárfesta þarna í svokölluðu sportswashing, það er verið að nota íþróttir og golfíþróttin þekkt fyrir að vera heiðursmannaleikur og gott orðspor sem fer af íþróttina og þarna eru ráðamenn í Sádí-Arabíu að nota golfíþróttina til að hvítþvo þeirra réttarkerfi og slíkt. Þannig að ég held að það sé fjárfestingin sem þeir eru til í að fara í til að milda afstöðu annarra gagnvart þeim.
